Super 12-liga: Die berg baar toe 'n muis - Maroela Media
Gardens het nog 'n klipharde stryd op die Sentrale Sportveld op Uitenhage met 7-3 gewen, en sal steeds teen Oos-Londen Polisie in die eindstryd te staan kom. Hy het die nietig verklaarde halfeindstryd met 21-20 gewen.
Al verskil is dat die toeskouers 'n bonuswedstryd gesien het, en die twee spanne 'n klompie ekstra hekgeld geïn het. 'n Mens wonder selfs of laasgenoemde genoeg sal wees om die partye se regskoste te dra nadat die geskil 'n draai in die hof gemaak het.
Nietemin, die sage is hopelik nou agter die rug en kan daar voorlopig weer op rugby gekonsentreer word.
Dis nie bekend wanneer die eindstryd plaasvind, en hoe verwikkelinge die rondomtaliewedstryd tussen Progress en Gardens in die reeks om die Oostelike Provinsie se Grootuitdaagbeker raak nie. Dié wedstryd is vir Saterdag in die Derrick Ferreirastadion op Uitenhage bepaal.
Saterdag se ander Grootuitdaagwedstryde in Groep A is Trying Stars teen Windvogel (Alexandria), Crusaders teen Star of Hope (St Georgespark), en Suburban teen Despatch (Kleinskool).
In Groep B speel Sentraal teen die Nelson Mandela- Metropolitaanse Universiteit (NMMU) op Koeberg, Kruisfontein teen United Barbarians (Humansdorp-sportterrein), Spring Rose teen Harlequins (New Brighton-ovaal), en Park teen African Bombers (Londtpark).